u trenutku stupanja na snagu Uredbe 2009. deset organizacija zadržalo je svoja priznanja (bez ograničenja) u skladu s člankom 15. Uredbe,

priznanje Poljskom registru brodova (PRS) zadržano je i produljeno bez ograničenja u skladu s člankom 15. Uredbe,

ograničeno priznanje Grčkom registru brodova (HRS) isteklo je 30. kolovoza 2010. i nije obnovljeno.

Nedavno je popis priznatih organizacija promijenjen kako slijedi:

nakon spajanja društava „Det Norske Veritas” (DNV) i „Germanischer Lloyd” (GL) 2013., Komisija je izmijenila priznanje DNV-u i dodijelila ga novoj odgovarajućoj pravnoj osobi „DNV GL AS” u skladu s člancima 4. i 16. Uredbe,

Komisija je 2014. dodijelila priznanje Hrvatskom registru brodova (CRS) u skladu s člankom 4. Uredbe,

Komisija je 2015. izmijenila priznanja četirima organizacijama u skladu s člankom 16. Uredbe i svakoj od njih dodijelila odgovarajuću pravnu osobu kao nositelja priznanja.

3.3.Popis od EU-a priznatih organizacija od svibnja 2015.

U skladu s člankom 4. stavkom 5. Uredbe Komisija sastavlja, ažurira i objavljuje popis organizacija koje su priznate u skladu s Uredbom.

U tu svrhu Komisija je donijela Odluku Komisije (EU) 2015/669 od 24. travnja 2015. o stavljanju izvan snage Odluke 2007/421/EZ o objavljivanju popisa priznatih organizacija o kojima su države članice izvijestile u skladu s Direktivom Vijeća 94/57/EZ kojom se ovlašćuje glavni direktor za mobilnost i promet da objavi popis priznatih organizacija i da ga prema potrebi ažurira.

Ažurirani popis objavljen je 19. svibnja 2015. kao obavijest Europske komisije (2015/C 162/06) i na njega je uvršteno jedanaest organizacija: American Bureau of Shipping (ABS); Bureau Veritas SA — Registre international de classification de navires et d’aeronefs (BV); China Classification Society (CCS); Croatian Register of Shipping (CRS); DNV GL AS; KR (Korean Register); Lloyd’s Register Group LTD (LR); Nippon Kaiji Kyokai General Incorporated Foundation (ClassNK); Polish Register of Shipping (PRS); RINA Services S.p.A.; Russian Maritime Register of Shipping (RS).

4.Uporaba priznatih organizacija u državama članicama u ulozi države zastave

4.1.Prenošenje Direktive 2009/15/EZ

U skladu s člankom 13. Direktive, države članice morale su dovršiti prenošenje Direktive do 17. lipnja 2011. Komisija je ocijenila jesu li države članice u potpunosti prenijele Direktivu i utvrdila je da je prenošenje u načelu bilo zadovoljavajuće.

4.2.Poslovni odnosi između država članica i priznatih organizacija

U članku 5. Direktive propisano je da države članice koje su odlučile ovlastiti priznatu organizaciju uspostavljaju formalni „poslovni odnos” s predmetnom priznatom organizacijom u obliku formalnog pisanog sporazuma ili jednakovrijednog pravnog akta. U skladu sa stavkom 4. ovog članka, svaka država članica dostavlja Komisiji detaljne podatke o poslovnom odnosu uspostavljenom s priznatom organizacijom.

Sve države članice koje upotrebljavaju jednu ili nekoliko priznatih organizacija dostavile su informacije o njihovu poslovnom odnosu kako je zatraženo, uključujući, prema potrebi, promjene i ažuriranja. Komisija je provjerila da su ti sporazumi u skladu sa zahtjevima.

Sve države članice, osim jedne, sklopile su sporazume s najmanje jednom priznatom organizacijom. Broj sporazuma sklopljenih po državi članici kreće se od jedan do deset, a prosječno je ovlašteno šest priznatih organizacija po državi članici .

Broj sporazuma koje su od EU-a priznate organizacije sklopile s državama članicama kreće se od jedan do dvadeset i pet, a prosjek je četrnaest sporazuma po priznatoj organizaciji.

U skladu s člankom 8. Direktive, država članica može obustaviti ili povući ovlaštenje priznate organizacije ako smatra da predmetna priznata organizacija više ne može u njezino ime obavljati zadatke utvrđene u članku 3. (pregled, nadzor i/ili izdavanje statutarne svjedodžbe). U tom slučaju država članica bez odgode obavješćuje Komisiju te daje obrazloženje. Komisija nije zabilježila ni jednu takvu obavijest otkad je Direktiva stupila na snagu.